title: Mapeed
text: Tradisi puniki kalaksanayang nyabran nem bulan tur matetujon antuk ngaturang suksma majeng ring Ida Sang Hyang Widhi Wasa. Mapeed utawi Mepeed puniki kasarengin olih para anak istri sané nyuunang banten gebogan. Gebogan punika banten tradisional Bali sané madaging antuk makudang-kudang soroh buah miwah jaja tur kahiasin makudang-kudang busung sané tegehnyané sawatara siki méter, selanturnyané gebogan punika kasuun ngantos ka Pura Kahyangan Désa. Iring-iringan anak istri puniki mabaris, nganggén kebaya, makain, miwah maseléndang. Kasarengin taler olih anak lanang sané makta keris, mabaju putih, makain putih, miwah madéstar putih. Ring tradisi puniki sané nyarengin nénten anak sané sampun kelih kémanten, nanging anak sané kantun cerik taler dados nyarengin tradisi puniki.